text: El Romea acull les dramolettes de Bernhard | Teatralnet
  Inici Notícies El Romea acull les dramolettes de Bernhard
  El Romea acull les dramolettes de Bernhard
  3 de September de 2007
  El Teatre Romea obre temporada amb una producció del Centre d'Arts Escèniques de Reus (CAER) estrenada a la capital del Baix Camp el passat 14 de juny: Tres dramolette de Thomas Bernhard amb Rosa Maria Sardà, Mercè Pons i Pepa López i direcció escènica de Carme Cané.
  El dramolett, una peça curta teatral que té l'equivalent en l'entremés espanyol, es presta tan a ser llegit com a ser representat, i es caracteritza per la seva espontaneïtat, brevetat, per el seu caràcter satíric i actualitat. Els tres dramoletts triats són Claus Peymann deixa Bochum i se'n va a Viena com a director del Brugtheater, Claus Peymann es compra uns pantalons i després anem a dinar i Claus Peymann i Hermann Beil a la Sulzwiese.
  La trobada amb la premsa ha estat al primer pis del Teatre Romea. L'amfitrió del teatre i director artístic, Calixto Bieito ha lloat la producció i ha dit que sempre obrirà les portes del Romea a textos com aquest.
  El director del CAER, Ferran Madico, productor del muntatge, ha destacat el caràcter subversiu de la peça i la manera que té Bernhard d'enfocar la professió teatral des del cantó fosc però en to d'humor.
  La directora novell Carme Cané, a banda de sentir-se feliç com un tornavís, ha destacat l'encert de Sardà en proporcionar-li un text que té un punt de reflexió, que diu alguna cosa i que li ha seduït en el sentit positiu del terme.
  Els personatges, tot i que són homes, aquí són representants per dones, tot i Cané insisteix en que no fan transvestisme. L'actriu Rosa Maria Sardà, després de celebrar l'existència de Bieito i Madico, va pontificar dient que en l'art no existeix el bo o el dolent, sinó que depén de la subjectivitat de cadascú. Del text va destacar que traspua llibertat. Bernhard defensa la seva llibertat artística i personal. L'altre punt destacat per Sardà és que explica coses tremendes amb humor. Pepa López es va divertir molt preparant-lo i va destacar que el muntatge parla sobre l'essència del teatre, l'amor i el fàstic. També va dir que la importància del text no rau en la construcció del personatge sinó en el discurs. Finalment Mercè Pons es va congratular de tornar a treballar per segona vegada al costat de Rosa Maria Sardà, i va recordar que el Romea va ser on va debutar professionalment. Sobre el text va dir que es tracta d'una reflexió sobre el nostre món.